Document ID: 31994D0641

ΑΠΟΦΑΣΗ ΤΗΣ ΕΠΙΤΡΟΠΗΣ της 8ης Σεπτεμβρίου 1994 περί θεσπίσεως των κανόνων που εφαρμόζονται στον τομέα των κτηνιατρικών ελέγχων για τα προϊόντα προέλευσης τρίτων χωρών που εισάγονται σε ορισμένα ελληνικά νησιά (Το κείμενο στην ελληνική γλώσσα είναι το μόνο αυθεντικό) (94/641/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/675/ΕΟΚ του Συμβουλίου της 10ης Δεκεμβρίου 1990 για τον καθορισμό των βασικών αρχών σχετικά με την οργάνωση κτηνιατρικών ελέγχων των προϊόντων προελεύσεως τρίτων χωρών που εισάγονται στην Κοινότητα (1), όπως τροποποιήθηκε τελευταία από την οδηγία 92/118/ΕΟΚ (2), και ιδίως το άρθρο 17,
Εκτιμώντας:
ότι οι ελληνικές αρχές υπέβαλαν στην Επιτροπή το σχέδιο που προβλέπεται στο άρθρο 17 δεύτερο εδάφιο της οδηγίας 90/675/ΕΟΚ-
ότι, βάσει του σχεδίου αυτού, πρέπει να καθορισθεί ο κατάλογος των επιτρεπομένων σημείων εισόδου στα νησιά, οι ειδικές υποχρεώσεις που αναλαμβάνονται από τους οικονομικούς παράγοντες και η διαδικασία ελέγχου που πρέπει να εφαρμόζεται-
ότι οι προβλεπόμενοι κανόνες παρέχουν την εγγύηση ότι τα προϊόντα θα καταναλωθούν επιτόπου και δεν θα αποσταλούν στο υπόλοιπο κοινοτικό έδαφος-
ότι το άρθρο 17 της οδηγίας 90/675/ΕΟΚ προβλέπει τη θέσπιση ορισμένων ειδικών διατάξεων σχετικά με τους ελέγχους που αναφέρονται στο κεφάλαιο Ι της εν λόγω οδηγίας, υποκαθιστώντας ορισμένες διατάξεις του κεφαλαίου αυτού- ότι, για λόγους σαφήνειας, είναι σκόπιμο να καθορισθούν οι διατάξεις του κεφαλαίου Ι της οδηγίας 90/675/ΕΟΚ που πρέπει να εξακολουθήσουν να εφαρμόζονται-
ότι οι διατάξεις της παρούσας απόφασης δεν θίγουν την εφαρμογή των κοινοτικών ή εθνικών κανόνων στον τομέα χρηματοδότησης των ελέγχων-
ότι τα μέτρα που προβλέπονται από την παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για την εφαρμογή του άρθρου 17 της οδηγίας 90/675/ΕΟΚ, ο κατάλογος των επιτρεπομένων σημείων εισόδου στα νησιά της Ελλάδας καθορίζεται στο παράρτημα 1 της παρούσας απόφασης.
Άρθρο 2
Κάθε σημείο εισόδου που αναφέρεται στο άρθρο 1, τελεί υπό την ευθύνη αρμόδιας αρχής που διαθέτει επίσημους κτηνιάτρους.
Άρθρο 3
Ο εισαγωγέας ή ο εντολοδόχος του πρέπει:
- να ανακοινώνει εκ των προτέρων και εγγράφως στην αρμόδια αρχή, το είδος και την ποσότητα του προϊόντος που επιθυμεί να εισαγάγει, τη χώρα προέλευσης και το τελωνείο στο οποίο θα γίνει ο εκτελωνισμός,
- να τηρεί κατάλογο που θεωρείται από την αρμόδια αρχή στο οποίο καταγράφονται οι ποσότητες των προϊόντων που έχει εισαγάγει, καθώς και το όνομα και τη διεύθυνση των αγοραστών,
- να ενημερώνει τον ή τους αγοραστές ότι τα προϊόντα πρέπει να προορίζονται αποκλειστικά για επιτόπια χρήση,
- να ενημερώνει τον ή τους αγοραστές ότι σε περίπτωση μεταπώλησης, έχουν την υποχρέωση να ενημερώνουν τον ή τους νέους αγοραστές εάν πρόκειται για εμπορευόμενους σχετικά με την αποκλειστικά επιτόπια χρήση των προϊόντων.
Άρθρο 4
Ο επίσημος κτηνίατρος πραγματοποιεί τους ελέγχους σύμφωνα με τις διατάξεις του παραρτήματος 2,
Άρθρο 5
Στο κεφάλαιο Ι της οδηγίας 90/675/ΕΟΚ τα άρθρα 12 έως 16 και 18 εξακολουθούν να εφαρμόζονται.
Άρθρο 6
1. Οι ελληνικές αρχές θεσπίζουν τις κατάλληλες διοικητικές ή ποινικές διατάξεις, για την επιβολή κυρώσεων για κάθε παράβαση των διατάξεων της παρούσας απόφασης που διαπράττεται από νομικό ή φυσικό πρόσωπο.
2. Οι ελληνικές αρχές ανακοινώνουν στην Επιτροπή μια φορά το χρόνο, την καταγωγή και τις ποσότητες των εισαγομένων προϊόντων που υπόκεινται στο προβλεπόμενο στην παρούσα απόφαση καθεστώς.
Άρθρο 7
Η παρούσα απόφαση απευθύνεται στην Ελληνική Δημοκρατία.
Βρυξέλλες, 8 Σεπτεμβρίου 1994.

Labels: 5
20
3
6
18